পুরনো যানবাহনে নিষেধ! দিল্লির দূষণ রুখতে বড় পদক্ষেপ প্রশাসনের

নয়াদিল্লি: দীপাবলির (Diwali 2025) পর ভয়ংকর মাত্রায় বেড়েছে রাজধানী দিল্লির বায়ুদূষণ (Delhi Air Pollution)। পরিস্থিতি সামাল দিতে কৃত্রিম বৃষ্টি নামানোর চেষ্টাও ব্যর্থ হয়েছে। এমন অবস্থায় দূষণ রুখতে এবার কড়া পদক্ষেপ নিল কমিশন ফর এয়ার কোয়ালিটি ম্যানেজমেন্ট (CAQM)।

শনিবার (১ নভেম্বর) থেকে দিল্লিতে ঢুকতে পারবে না BS-VI নির্গমন মান পূরণে ব্যর্থ কোনও বাণিজ্যিক পণ্যবাহী যানবাহন। অর্থাৎ পুরনো ডিজেল ও পেট্রলবাহী ট্রাক-টেম্পো, লরির রাজধানীতে প্রবেশ নিষিদ্ধ।

আরও পড়ুন: ‘কাম নয়, প্রেমের ফল’, পকসো মামলায় নজিরবিহীন রায় সুপ্রিম কোর্টের

CAQM জানিয়েছে, ১ নভেম্বর থেকে কেবলমাত্র BS-VI মানসম্মত যানবাহনই প্রবেশাধিকার পাবে দিল্লিতে। ইলেকট্রিক যানবাহনের ক্ষেত্রে অবশ্য কোনও বাধা নেই। পাশাপাশি BS-IV ডিজেলবাহী গাড়িকে সাময়িক ছাড় দেওয়া হয়েছে ৩১ অক্টোবর, ২০২৬ পর্যন্ত।

দিল্লিতে রেজিস্টার্ড BS-VI যানবাহনের প্রবেশও অব্যাহত থাকবে। এর আগে দীপাবলিতে ‘সবুজ বাজি’র নির্দেশ দিলেও বাস্তবে তা কার্যকর হয়নি। রাতভর আতশবাজির ফলে দূষণ চরমে ওঠে। ‘ক্লাউড সিডিং’-এর ট্রায়ালও সফল হয়নি, অথচ তিনটি ব্যর্থ প্রচেষ্টায় খরচ হয়েছে প্রায় ১.০৭ কোটি টাকা।

সম্প্রতি এক সমীক্ষা অনুযায়ী, দিল্লিতে প্রতি চারটি পরিবারের মধ্যে অন্তত তিনটি পরিবারে একজন সদস্য দূষণজনিত অসুস্থতায় ভুগছেন।